นักเศรษฐศาสตร์คาดปีหน้า GDP โต 3.2% ส่งออกฟื้น
โพลล์นักเศรษฐศาสตร์คาดปี 59 GDP โต 3.2% ส่งออกฟื้นจากปีนี้แต่ยังอยู่ในระดับต่ำ ขณะที่ค่าเงินบาทเฉลี่ยในปี 59 คาดว่าจะอยู่ที่ระดับ 35.9 บาทต่อดอลลาร์สหรัฐ
5 พ.ย. 2558

กรุงเทพโพลล์ โดยศูนย์วิจัยมหาวิทยาลัยกรุงเทพร่วมกับคณะเศรษฐศาสตร์ เปิดเผยผลสำรวจความเห็นนักเศรษฐศาสตร์เรื่อง คาดการณ์เศรษฐกิจปี 59 โดยนักเศรษฐศาสตร์ส่วนใหญ่ร้อยละ 77.4 คาดว่าเศรษฐกิจโลกปี 59 จะดีกว่าปี 58 และคาดว่าจะขยายตัว 3.4% ในส่วนของเศรษฐกิจไทยนั้น นักเศรษฐศาสตร์มากถึงร้อยละ 85.5 คาดว่าเศรษฐกิจในปี 59 จะดีกว่าปี 58 และคาดว่าเศรษฐกิจจะสามารถขยายตัวได้ 3.2%
สำหรับอัตราเงินเฟ้อทั่วไปในปีหน้า คาดว่าจะยังคงอยู่ในระดับต่ำที่ 1.0% เช่นเดียวกับทิศทางอัตราดอกเบี้ยนโยบายที่นักเศรษฐศาสตร์ส่วนใหญ่ร้อยละ 53.2 คาดว่าธนาคารแห่งประเทศไทย(ธปท.) จะคงอัตราดอกเบี้ยนโยบายที่ 1.5% ตลอดปีหน้า
ส่วนสถานการณ์การส่งออกสินค้า นักเศรษฐศาสตร์ส่วนใหญ่ร้อยละ 67.7 เห็นว่าสถานการณ์ในปี 59 จะดีกว่าปี 58 แต่อัตราการขยายตัวก็ยังจะคงอยู่ในระดับต่ำที่ 1.7% ขณะที่ค่าเงินบาทเฉลี่ยในปี 59 คาดว่าจะอยู่ที่ระดับ 35.9 บาทต่อดอลลาร์สหรัฐ 
สุดท้ายเมื่อถามถึงแนวโน้มดัชนีตลาดหลักทรัพย์แห่งประเทศไทย (SET Index) นักเศรษฐศาสตร์ร้อยละ 40.3 คาดว่า SET Index จะเป็นขาขึ้น โดยดัชนีจะเคลื่อนไหวในกรอบ 1,400 จุด ถึง 1,500 จุด มีเพียงร้อยละ 12.9 ที่คาดว่า SET Index จะเป็นขาลง โดยดัชนีจะเคลื่อนไหวในกรอบ 1,250 จุด ถึง 1,300 จุด
อนึ่ง ผลการสำรวจดังกล่าวมาจากความคิดเห็นของนักเศรษฐศาสตร์จากองค์กรชั้นน้ำ 26 แห่ง จำนวน 62 คน โดยดำเนินการเก็บข้อมูล ระหว่างวันที่ 12-22 ต.ค.58